122. ΑΠΟΦΑΣΗ ΥΠΟΥΡΓΩΝ ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ  ΚΑΙ ΕΣΩΤΕΡΙΚΩΝ Αριθ.25262 της 22 Απρ./9 Μαΐου 1988  (ΦΕΚ Β΄ 271) Ορισμός αντιστοιχίας σε επίπεδο οργανικής μονάδας Τμήματος των Υπηρεσιών Προγραμματισμού των Νομαρχιών της Χώρας, σύμφωνα με τις διατάξεις του Νόμ. 1586/1986. Έχοντας υπόψη: 1.Τις διατάξεις: α.Του άρθρ. 21 του Π.Δ. 924/1976 «Περί Οργανισμού του Υπουργείου Εσωτερικών». β.Των άρθρ. 9 και 16 (παρ. 8) του Νόμ. 1586/86 «Βαθμολογική διάρθρωση των θέσεων του Δημοσίου, Ν.Π.Δ.Δ. κλπ.». 2.Το τηλετυπικό έγγραφο ΔΙ ΚΠ Ρ /Φ.80 /4/ 1338/12.2.1988 του Υπουργείου Προεδρίας της Κυβέρνησης, με το οποίο ορίζεται ότι οι διατάξεις των άρθρ. 9, 10, 11 (παρ. 2 και 4 - 9), 12 και 13 του Νομ. 1586/1986 εφαρμόζονται στις Νομαρχιακού και Διανομαρχιακού επιπέδου υπηρεσίες των Υπουργείων ταυτόχρονα με την εφαρμογή τους στις Κεντρικές Υπηρεσίες των Υπουργείων. 3.Το γεγονός ότι οι Υπηρεσίες Προγραμματισμού των Νομαρχιών της Χώρας, όπως ορίζεται στο άρθρ. 21 του Π.Δ. 924/1976 (ανωτ. αριθ. 88), δεν έχουν διάρθρωση σε Διεύθυνση ή Τμήμα κλπ. και επομένως, σύμφωνα με τη διάταξη της παρ. 8 του άρθρ. 16 του Νομ. 1586/1986, πρέπει να ορισθεί η αντιστοιχία του επιπέδου των υπηρεσιών αυτών με τις οργανικές μονάδες που αναφέρονται στις παρ. 3 και 4 του άρθρ. 9 του Νομ. 1586/1986, αποφασίζουμε: Ορίζουμε ως αντιστοιχία των Υπηρεσιών Προγραμματισμού  των Νομαρχιών της Χώρας, τις οργανικές μονάδες Τμημάτων. Οι Προϊστάμενοι των υπηρεσιών αυτών ορίζονται από τον οικείο νομάρχη, σύμφωνα με τις διατάξεις της παρ. 2 της αριθ. ΔΙΚΠΡ/Φ 24/574/15.1.1988 (ΦΕΚ 15/Β/1988) κοινής απόφασης των Υπουργών Προεδρίας της Κυβέρνησης και Οικονομικών.

[Source: greek_legal_code_raptarchis | Tokens: 1502]